בס"ד, מנחם אב תשפ"ו
חולין דף ק"ד, פתיחה לפרק כל הבשר 
א. מיפוי וסקירת הנושאים בפרק

א. איסורי בשר בחלב
בישול \ אכילה \ הנאה – והיחס ביניהם.

ב. הגדרת האיסור
1. הבשר – בהמה, חיה, עוף, דגים. 
2. החלב – בין חלב ל"מי חלב". 
3. התערובת בין שניהם:
א. אופן העירוב: 
1. בישול: טיגון, בישול אחר בישול, בישול בחמי טבריה ועוד. 
2. חליפי בישול: מליח, כבוש ועוד. 
3. עירוב קר. 
ב. שיעור העירוב:
1. נתינת טעם, ודין "נותן טעם בר נותן טעם". 
2. ביטול בשישים. 
3. חתיכה נעשית נבילה.

ג. גזירות והרחקות דרבנן
1. אכילה על שולחן אחד. 
2. אחסון משותף. 
3. אכילת בשר אחר חלב וחלב אחר בשר. 
[4. מראית עין.] 

ד. נושאים נוספים
1. הלכות נטילת ידיים: מים ראשונים, מים אחרונים, נטילת ידיים שחרית והלכותיהם.
	2. הלכות אכילת כחל. 
	3. הלכות מליחה. 






ב. טעמי איסור בשר בחלב
א. המקור בתורה
1. שמות כ"ג, י"ט: "רֵאשִׁית בִּכּוּרֵי אַדְמָתְךָ תָּבִיא בֵּית ה' אֱלֹהֶיךָ לֹא תְבַשֵּׁל גְּדִי בַּחֲלֵב אִמּוֹ".
2. שמות ל"ד, כ"ו: "רֵאשִׁית בִּכּוּרֵי אַדְמָתְךָ תָּבִיא בֵּית ה' אֱלֹהֶיךָ לֹא תְבַשֵּׁל גְּדִי בַּחֲלֵב אִמּוֹ".
3. דברים י"ד, כ"א: "לֹא תֹאכְלוּ כָל נְבֵלָה לַגֵּר אֲשֶׁר בִּשְׁעָרֶיךָ תִּתְּנֶנָּה וַאֲכָלָהּ אוֹ מָכֹר לְנָכְרִי כִּי עַם קָדוֹשׁ אַתָּה לַה' אֱלֹהֶיךָ לֹא תְבַשֵּׁל גְּדִי בַּחֲלֵב אִמּוֹ".
4. רש"י שמות כ"ג, שם (על פי אחת הדעות בגמרא להלן בדף קט"ז): "ובג' מקומות נכתב בתורה א' לאיסור אכילה וא' לאיסור הנאה וא' לאיסור בישול". 
5. רמב"ן שמות, ל"ד כ"ו: "ראשית בכורי אדמתך – בעבור כי הזכיר שיביאו בכורי כל אשר בארצם לבית ה' יסמוך לזה לא תבשל גדי בחלב אמו, כי בעת בכורי האדמה יביאו גם כל בכור בהמה הגדיים וטלאים, ובעת ההיא יגדלו הגדיים ויהיה החלב ופעמים רבים יעלו האם עם הבכור בהיותו יונק בעבור שלא ימות, והנה הבאים לחוג יתענגו לאכול הבכורות בכל המטעמים עם הכהנים ולכך הזכיר אסורם עם הבכורים. אבל במשנה תורה הזכיר המצוה הזו עם אסור המאכלים אחר שהזכיר בהמה טמאה ודגים ועופות טמאים ונבלה, כי שם יאות להזכיר זה כי הוא איסור מאכל לא איסור הבשול בלבד כאשר יחשבו קטני אמנה מחוסרי הדעת".
6. תוספות חולין, דף ק"ג: "כל הבשר אסור לבשל בחלב - תימה דלא תני בארץ ובחו"ל בפני הבית ושלא בפני הבית בחולין ובמוקדשין כמו בהנך פירקין; ובתוספתא תני להו! ושמא מאי דשייר במתניתין פירש בברייתא, ואשמעינן דחייל איסור בשר בחלב אאיסור מוקדשין. ורשב"ם פי' דאיצטריך משום חו"ל דס"ד דאינו נוהג בח"ל משום דאיתקש לבכורים (שמות כג) בחד קרא ראשית בכורי אדמתך לא תבשל גדי בחלב אמו. ולפירושו ניחא הא דאמר בפ' ראשית הגז (לקמן דף קלו.) דארצך דבכורים אתא למעוטי חו"ל, דאע"ג דהיא מצוה התלויה בארץ איצטריך משום דאיתקיש לבשר בחלב".




ב. טעמא דקרא
7. רמב"ם, סוף הלכות מעילה: "החוקים הן המצות שאין טעמן ידוע אמרו חכמים חוקים חקתי לך ואין לך רשות להרהר בהן ויצרו של אדם נוקפו בהן ואומות העולם משיבין עליהן כגון איסור בשר חזיר ובשר בחלב ועגלה ערופה ופרה אדומה ושעיר המשתלח".
8. רמב"ן דברים, י"ד כ"א (וכעין זה ברשב"ם ובראב"ע): "וטעם כי עם קדוש אתה לה' אלהיך - דבק עם לא תבשל גדי בחלב אמו - כי איננו מאכל נתעב, אבל יאסור אותו להיותנו קדושים במאכלים; או להיותנו קדושים שלא נהיה עם אכזרי לא ירחמו שנחלוב את האם ונוציא ממנה החלב שנבשל בו הבן. ואף על פי שכל בשר בחלב יכנס בלאו הזה, כי כל מינקת תקרא אם וכל יונק יקרא גדי, והוא דרך הבישול, והנה בכולם אכזריות".
9. מורה הנבוכים, ג' מ"ח: "ואמנם איסור בשר בחלב עם היותו מזון עב מאד בלא ספק ומוליד מלוי רב. אין רחוק אצלי שיש בו ריח עבודה זרה, אולי כך היו עושין בעבודה מעבודתיה או בחג מחגיהם, וממה שמחזק זה אצלי זכר התורה אותו שני פעמים, תחלת מה שצותה עליו עם מצות החג שלש פעמים בשנה יראה כל זכורך, כאלו אמר בעת חגיכם ובואכם לפני לא תבשל מה שתבשל שם על דרך פלוני כמו שהיו הם עושים, זהו הטעם החזק אצלי בענין, ואמנם לא ראיתי זה כתוב במה שראיתיה מספרי הצאב"ה".
10. ספר החינוך, מצוה צ"ב: "משרשי מצוה זו, לפי הדומה שהוא כענין מה שכתבנו במצות מכשפה, כי יש בעולם דברים שנאסר לנו תערובתן בסיבת הענין שאמרנו שם, ואפשר שתערובת הבשר עם החלב במעשה הבישול יהיה סיבת איסורו מן היסוד ההוא ... וכל זה מורה שיסוד טעמו הוא מחמת התערובת, וכענין שאמרנו בכשוף. זה נאמר מתוך הדחק, ועדיין צריכים אנו למודעי המקובל. והרמב"ם זכרונו לברכה כתב בענין טעם אחר, אמר כי יש עובדי עבודה זרה יעבדוה במעשה תערובת בשר עם חלב, ולכן הרחיקה התורה אותו התערובת, וכל זה איננו שווה לי".
11. רבינו בחיי, שמות כ"ג (וכעין זה בכלי יקר שם): "ועל דרך הקבלה כבר ידעת כי כל המצות כלן אלהיות וכל אחת מהן מצויירת לציורי דברים של מעלה אף כי החקים זכרון ודוגמא של מעלה כי על כן נקראו חקים לפי שהם חקוקים למעלה. והבשר והחלב דוגמא ורמז כנגדם למעלה דברים מיוחדים, וכשם שהבשר והחלב כל אחד מותר בפני עצמו כן הדברים ההם כל אחד ואחד מיוחד בפני עצמו. וכשם שאין עקר האסור אלא החבור והתורה הרחיקתו וגזרה ביניהם הבדל ורחוק, כן הדברים ההם יש לנו להבין כי יש ביניהם הבדל ואין להשוות קדושה של מעלה לקדושה של מטה אע"פ שהכל מיוחד זה בזה. ובעוה"ז שיש בו יצר הרע נצטרך ליחד אותם ומיחדין ואומרין כי הוא ושמו אחד, וע"כ אמרו רז"ל לעתיד לבא הקב"ה מגלה להם לישראל מפני מה בשר בחלב אסור, כוונו במאמר זה כי אע"פ שהיא מצוה מוטלת עלינו נוהגת במזוננו ומאכלנו בעולם הגופני הזה אין העולם הזה כדאי ואיננו ראוי להתגלות בו הטעם והסוד מפני שהעולם הזה יש בו יצר הרע ולא תסבלהו דעת הבריות ... אבל לעתיד לבא בזמן בטול יצה"ר והוא זמן תחיית המתים שם יבינו הכל הסוד מעקרו ושם יוסיף מעלה והשגה ונוכל להבדיל ונכיר שהוא אחד ושמו אחד ... ומכאן תתעורר למה שאכלו המלאכים בשר בחלב שנאמר (בראשית יח) ויקח חמאה וחלב ובן הבקר, כי המלאכים אין להם יצר הרע". 
12. ליקוטי הלכות למוהרנ"ת, בשר בחלב ג': "וזה בחינת איסור בשר בחלב שאף על פי שזה היתר וזה היתר, אף על פי כן כשמתחברים יחד בשר בחלב נעשה חתיכה דאיסורא ... וצריך לשמור מאוד את בחינת הגבולים ... וזה בחינת כל איסורי כלאים ואיסור בשר בחלב, כי צריכין לשמור שיהיה כל דבר בגבולו ובמקומו, כי להתערב חס ושלום שני דברים הסותרים זה את זה שכל אחד יש לו גבול אחר, אזי יהיה נסתר הגבול של כל אחד. וכשנסתר ונפרץ הגבול חס ושלום משם הוא יניקת החיצונים ... כי בשר וחלב הם שני הפכים: כי בשר הוא מבחינת תוקף הצמצום, בחינת השמאל ... וחלב הוא בבחינת המתקת והרחבת הצמצום והגבול, כי דם נעכר ונעשה חלב ... ועל כן אסור לערב בשר בחלב יחד כי הם סותרים זה את זה כי באמת צריכים דיקא שני הבחינות של בשר ושל חלב, כי הצמצום הוא קיום העולם, ואף על פי כן צריכין לראות ולהמתיק ולהרחיב הצמצום". 



ג. איסור בישול ואיסור אכילה והנאה
13. רמב"ם ספר המצוות, לא תעשה קפ"ז: "ולמקשה שיקשה ויאמר לאי זה דבר מנית איסור אכילתו ואיסור בשולו שתי מצות ולא תמנ' איסור הנאתו מצו' שלישי'?! הנה ידע המקש' שאיסור הנאה אין ראוי שיימנה מצוה בפני עצמה מפני שהוא ואיסור אכילה ענין אחד, שהאכילה מין ממיני ההנאה. ואמרו ית' בדבר שהוא לא ייאכל אמנם הוא דמיון מדמיוני ההנאה. והכוונה שהוא לא יהנה בו לא באכילה ולא בזולתו. והוא אמרם ע"ה (פסחי' כא ב וש"נ) כל מקום שנאמר לא תאכל לא תאכלו לא יאכל אחד איסור אכילה ואחד איסור הנאה במשמע עד שיפרט לך הכתוב כדרך שפרט בנבלה, שביאר היתר התועלת בה".
14. ספר החינוך, שם: "ואפשר שתערובת הבשר עם החלב במעשה הבישול יהיה סיבת איסורו מן היסוד ההוא. וקצת ראיה לזה לפי שבא האיסור לנו במעשה התערובת אף על פי שלא נאכלנו, שנראה בזה שאין איסורו מחמת נזק אכילתו כלל, רק שלא נעשה פעולת אותו התערובת להרחקת אותו ענין שאמרנו. והזהירנו גם כן במקום אחר שאם אולי נעשה התערובת לבל נאכלהו ולא נהנה בו, להרחק הענין, ואפילו אכלו מבלי שנהנה ממנו כלל לוקה, מה שאין כן בשאר כל איסורי המאכלות, וכל זה מורה שיסוד טעמו הוא מחמת התערובת, וכענין שאמרנו בכשוף". 
15. רמב"ם הלכות טומאת מת, א' ב': "אין טומאת משא במת מדברי סופרים אלא דין תורה, ויראה לי ששתק ממנה הכתוב כדרך ששתק מאיסור הבת לפי שאסר בפירוש אפילו בת הבת, ושתק מאיסור אכילת בשר בחלב לפי שאסר בפירוש אפילו בישולו כך שתק מטומאת משא במת לפי שטימא בפירוש אפילו טומאת אהלו כל שכן משאו".
16. כסף משנה שם: "ואם תאמר והרי בטומאת משא ובבת ובאיסור אכילת בשר בחלב ענשו מן הדין וי"ל דבשר בחלב מכיון שאסר בישולו הוי בכלל "לא תאכל כל תועבה" כל שתיעבתי לך הרי הוא בבל תאכל. אי נמי דמשמע שלא אסרה תורה לבשל אלא כדי שלא יבוא לאכול". 
17. [bookmark: _GoBack]שו"ת דובב מישרים, א' ל' (וכעין זה הר צבי, יו"ד ע"ט; יביע אומר יו"ד ז' ה'): "אודות איש ירא ה' אשר הוא ד"ר לכימיה, ומביאים לפניו מיני שוקולדה כדי לבחון אותם במעבדה כימית ע"י בישול, אם יש בהם תערובת בשר בחלב, האם מותר לו לעשות המבחן, או יש לאסור משום בישול בשר בחלב, וכתב, שיש לצדד היתר ע"פ מ"ש מרן הכסף משנה (פ"א מהל' טומאת מת ה"ב)... ותירץ בתירוץ ב', אי נמי לא אסרה תורה בישול בב"ח אלא כדי שלא יבא לאכול. והנה בפסחים (יא א) אמרינן שבשעת ביעור חמץ ליכא חששא דשמא יבא לאכול ממנו, משום שהוא עצמו מחזר עליו לשורפו, מיכל קאכיל מיניה, בתמיה, וכיו"ב בסוכה (טו א) בביטול תקרה קא מיפלגי. וע"ע בבית יוסף יו"ד (סי' קצח) שכ' שמותר לטבול באחורי כלים, ולא גזרינן משום גזרת מרחצאות, כיון שאנו רואים שהוא יודע שאסור לטבול בכלים, והא ראיה שהניחם על פיהם אף שאין דרכם בכך, לפ"ז בנ"ד שכל כוונתו ע"י הבחינה בבישול כדי שיתברר הדבר אם יש שם בב"ח, ולא יכשלו באיסור בב"ח אין חשש דשמא יבא לאכול וכו'".
